Bosna i Hercegovina 
Republika Srpska 

OSNOVNI SUD U  TESLIĆU
Broj: 87 0 K 039450 22 K  
Teslić, 11.decembra 2024. godine                               Pravosnažna 09.07.2026. godine
U IME REPUBLIKE SRPSKE

Osnovni sud u Tesliću, u vijeću sastavljenim od sudija Avde Kadrić, kao predsjednika vijeća, Dragane Đuričić i Hajdarević Kasima, kao članova vijeća, uz učestvovanje zapisničara Ljiljane Đukarić, u krivičnom postupku protiv optuženog  D.S.  sin R. iz D. R. broj ..., zbog krivičnog djela - Nasilje u porodici ili porodičnoj zajednici  iz člana 190. stav 3. u vezi sa stavom 1. Krivičnog zakonika Republike Srpske, po optužnici Okružnog  javnog  tužilaštva  Doboj  broj T15 0 KT 0035692  22 od 02.11.2022. godine, potvrđena dana 15.11.2022. godine, na usmenom, glavnom i javnom pretresu  održanom u prisustvu tužioca OJT Doboj Vaje Todorović, optuženog  S. D. i njegovog branioca po službenoj dužnosti Buzaković Dejana, advokata iz Teslića ,donio je i javno objavio sljedeću:
P R E S U D U

Optuženi: D.S. sin R. i majke K. ,rođen […] godine u P., stalno nastanjen u D.R. broj …, oženjen, otac troje djece, pismen, završio osnovnu školu, po zanimanju radnik, po nacionalnosti […], državljanin RS-BiH, neosuđivan, JMBG […],

Na osnovu člana 298 stav 1 tačka v) Zakona o krivičnom postupku Republike Srpske:

OSLOBAĐA SE OD OPTUŽBE
Da je:dana 23.07.2022. godine u 11,00 časova u mjestu D. R., opština T. u svojoj porodičnoj kući, nakon verbalne prepirke sa svojom maloljetnom kćerkom Mldb.1, rođenom […] godine, dok je mldb.1., sjedila za stolom i doručkovala, u stanju bitno smanjene uračunljivosti usljed privremene duševne poremećenosti, istu vrijeđao govoreći joj da su ona i njena majka kurve, a potom joj prišao s leđa, te je rukama uhvatio za vrat stiskajući je u predjelu vrata, kojom prilikom joj je pokidao lančić s vrata i nanio tjelesnu povredu u vidu dva paralelna hematoma u predjelu vrata, nakon čega je njegova supruga E.S. o navedenom događaju telefonom obavjestila policiju,

dakle, da je primjenom nasilja drskim i bezobzirnim ponašanjem ugrozio spokojstvo i tjelesni integritet člana svoje porodice a djelo je učinjeno prema djetetu 

čime bi učinio  krivično djelo - Nasilje u porodici ili porodičnoj zajednici iz člana 190. stav 3. u vezi sa stavom 1. Krivičnog zakonika Republike Srpske.
Na osnovu člana 100. stav 1. Zakona o krivičnom postupku Republike Srpske, troškovi krivičnog postupka padaju na teret budžetskih sredstva.
Na osnovu člana 108. stav 4. Zakona o krivičnom postupku Republike Srpske oštećena se sa imovinskopravnim zahtjevom upućuje na parnični postupak. 
O b r a z l o ž e n j e
Okružno javno tužilaštvo Doboj je optužnicom broj T15 0 KT 0035692  22 od 02.11.2022. godine, potvrđena dana 15.11.2022. godine, i preciziranom optužnicom u činjeničnom dijelu, stavilo na teret optuženom D.S. da je radnjama bliže opisanim u izreci ove presude počinio krivično djelo – Nasilje u porodici ili porodičnoj zajednici  iz člana 190.  stav 3. u vezi sa stavom 1. Krivičnog zakonika Republike Srpske .

Na pretresu kod ovog suda održanim u prisustvu OJT Doboj Vaje Todorović, optuženog D.S. i njegovog branioca Buzaković Dejana, advokata iz Teslića, sud je izvršio uvid u materijalnu dokumentaciju optužbe i to: službenu zabilješku PS Teslić broj 14-1/01-2711/22 od 23.07.2022. godine, službenu zabilješku PS Teslić broj 14-1/01-2717/22 od 23.07.2022. godine, nalaz ljekara Službe hitne medicinske pomoći JZU Doma zdravlja „Sveti Sava„ Teslić, izdat od strane dr B.K. od 23.07.2022. godine za oštećenu mldb.1., saslušan je vještak dr D. N., oštećena mldb.1., svjedok A.M. i dokazi odbrane Izvod iz kaznene evidencije PS Teslić broj 14-1/01-235 -8527/22 od 29.11.2022. godine, nalaz i mišljenje vještaka neuropsihijatra V.K. od 25.05.2024. godine i saslušan je vještak dr V.K..
Branilac osuđenog je prigovorio navodima optužnice da je optuženi D.S. osuđivan, obzirom da je nastupila zakonska rehabilitacija i uložio je kao dokaz Izvod iz kaznene evidencije PS Teslić broj 14-1/01-235 -8527/22 od 29.11.2022. godine iz kojeg je utvrđeno da je optuženi neosuđivan.

Na pretresu kod ovog suda od 25.10.2023. godine  saslušana je oštećena mldb.1., koja je izjavila da ne želi svjedočiti, te je vijeće ovog suda smatralo da treba svjedočiti iz razloga što ima status oštećene u ovom postupku. Nakon toga oštećena  je izjavila da je sada punoljetna, da joj je optuženi otac, da i sada živi sa svojim roditeljima u porodičnoj kući, te da sa ocem nije bila u verbalnoj prepirci, da je njen otac tada bio pod uticajem alkohola, da ju je otac uhvatio sa leđa, a da je majka pozvala policiju. Nije vidjela da je njen otac alkotestiran. Sa ocem je bila u dobrim odnosima a i sada je, a kritičnog dana bila u je drugoj prostoriji i otac joj je prišao iz čista mira, te je nakon tog događaja išla u Dom zdravlja.Od kritičnog događaja  otac se ne dovodi u alkoholisano stanje ,a ni ranije nije imala nesuglasice sa ocem. Ne želi da dr B.K. iznese nalaz i mišljenje o njenim povredama. Ne pridružuje se krivičnom gonjenju i ne potražuje naknadu štete.
Branilac je prigovorio na način da je kćerka optuženog imala pravo da odbije svjedočenje.

Svjedok E.S., supruga optuženog, nije željela  da svjedoči, iskoristila je svoje zakonsko pravo i odbila je svjedočenje u ovom postupku.

Na istom pretresu je saslušan svjedok policijski službenik PS Teslić A.M., koji je izjavio da poznaje optuženog iz viđenja, te je istakao da je postupao u vezi sa prijavom E.S. zajedno sa kolegom G.G. i otišli su do kuće D.S., obavili su razgovor sa optuženim i njegovom suprugom. Taj dan su lišili slobode optuženog zbog osnova sumnje da je počinio navedeno krivično djelo. Svjedok misli da je optuženi alkotestiran i da je optuženi bio pod uticajem alkohola. Sjeća se da je optuženi bio u vidno alkoholisanom stanju, ali nije bilo svađe između supružnika, pred policijom, supruga optuženog E. je pokazala crvenilo na vratu kćerke mldb.1., ne sjeća se da je vidio bilo kakve povrede. U kući nije bilo ništa polupano, te je sačinio službenu zabilješku.
Na pitanje branioca optuženog, gdje je bilo crvenilo na vratu oštećene mldb.1., svjedok misli da je bilo na vratu, ali ne zna s koje strane.

Branilac optuženog je prigovorio prijedlogu OJT Doboj da se vještak sudske medicine dr D.N. izjasni o povredama oštećene mldb.1., obzirom da je oštećena odbila da se o njenom zdravstvenom stanju raspravlja u ovom postupku, vezano za kritični događaj.

Branilac optuženog je prigovorio izvođenju dokaza nalaza ljekara Službe hitne medicinske pomoći JZU Doma zdravlja „Sveti Sava„ Teslić, izdat od strane dr B.K. od 23.07.2022. godine za oštećenu mldb.1.,, obzirom da je oštećena bila izričita da se ne izvodi dokaz o njenom zdravstvenom stanju .
Na pretresu od 16.05.2024. godine saslušan je vještak sudske medicine dr D. N. u vezi povreda koje je zadobila oštećena mldb.1.,, te je istakao da iz predočenih dokaza nalaza ljekara Službe hitne medicinske pomoći JZU Doma zdravlja „Sveti Sava„ Teslić, izdat od strane dr B.K. od 23.07.2022. godine za oštećenu mldb.1.,, te da je nesporno dokazano postojanje dva manja krvna podliva u desnom dijelu vrata. Ovako opisani krvni podlivi su mogli nastati pritiskom sa dva prsta, pojedinačno i skupno predstavljaju laku tjelesnu povredu.
Branilac optuženog prigovara nalazu vještaka obzirom na nezakonitost izvođenje ovog dokaza.

Iz nalaza i mišljenja vještaka neuropsihijatra V.K. od 25.05.2024. godine  utvrđeno je da je vještak dao svoj nalaz i mišljenje da je optuženi u vrijeme predmetnog događaja bio u alkoholisanom stanju, koja je odgovarala fazi  eliminacije alkohola, te da je u takvim stanjima intelektualno racionalna obrada je nepotpuna ili izostaje, kočioni mehanizmi slabe, tako da su takve osobe sklone svađi, agresivnom ponašanju i za beznačajne povode, te je vještak mišljenja da je optuženi bio bitno smanjene sposobnosti da rasuđuje, te bitno smanjene sposobnosti da upravlja radnjama i postupcima radi akutne alkoholisanosti, odnosno da je u vrijeme izvršenja krivičnog djela bio bitno smanjene uračunljivosti.

Na pretresu od 10.12.2024. godine saslušan je vještak neuropsihijatar V.K. izjavio da je optuženi u vrijeme izvršenja krivičnog djela bio u bitno smanjenoj uračunljivosti, te ponovio  svoj nalaz i mišljenje.
Na pitanje OJT Doboj, vještak je izjavio da je ovo stanje moglo odgovaratai duševnoj poremećenosti, te da nije potrebno izricanje mjere bezbjednosti.

Obzirom na izneseni nalaz i mišljenje i iskaz vještaka  OJT Doboj je precizirao optužnicu u činjeničnom  dijelu , gdje se iza riječi doručkovala dodaju riječi „u stanju bitno smanjene uračunljivosti, usljed privremene duševne poremećenosti,„.
U završnoj riječi, zamjenik OJT Doboj je izjavila da nakon provedenog dokaznog postupka je dokazano da je optuženi učinio krivično djelo za koje se tereti, odnosno da je primjenjeno nasilje prema maloljetnom članu porodice ,a što je utvrđeno iskazom oštećene mldb.1.,, a što je potvrđeno i iskazom svjedoka policijskog službenika kao i nalazom i mišljenjem vještaka dr D.N. i  predložila je da sud optuženog oglasi krivim i izrekne mu sankciju u skladu sa zakonom.
 U završnoj riječi branilac optuženog je izjavio da u toku dokaznog postupka nije dokazano da je optuženi počinio krivično djelo , da su svi dokazi  nezakoniti, posebno iskaz svjedoka mldb.1.,, koja je izjavila da ne želi svjedočiti  te da je načinjena i druga bitna povreda odredaba krivičnog postupka ,kada je sud dozvolio vještačenje povreda oštećene mldb.1.,, koja se protivila vještačenju i predložio je da sud oslobodi optuženog.
Ovaj sud je savjesno ocijenio svaki izvedeni dokaz, kako  pojedinačno, tako i u međusobnoj vezi, a posebno je cijenio vjerodostojnost protivrječnih dokaza u vezi odlučnih činjenica, kao i iznijetu odbranu optuženog, pa je na osnovu takve svestrane ocjene utvrdio sljedeće:
Vijeće ovog suda je  ocijenilo je da je dokaz –iskaz oštećene mldb.1.,, a kako to odbrana opravdano prigovara, koja je kćerka optuženog i koja je prvobitno izjavila da ne želi svjedočiti ,nezakonit dokaz i na ovom dokazu ne može se zasnovati odluka.

Članom 10. stav 2. Zakona o krivičnom postupku Republike Srpske je  propisano, da se odluka suda, ne može zasnivati na nezakonitom dokazu, a nezakoniti dokazi su oni dokazi koji su pribavljeni povredama ljudskih sloboda i prava propisanim Ustavom i Međunarodnim ugovorima, koji je ratifikovala Bosna i Hercegovina, kao niti na dokazima koji su pribavljeni bitnim povredama ZKP-a RS.

Imajući u vidu navedeno,ovaj sud ocjenjuje, da je izvedeni dokaz saslušanje oštećene mldb.1.,, nezakonit dokaz, jer se  radi o povredama ljudskih prava i sloboda propisane Ustavom i Međunarodnim ugovorima, a u konkretnom slučaju povrijeđeno je pravo oštećene mldb.1., koja je odbila da svjedoči u ovom postupku , obzirom da je priveligovan svjedok, kćerka je optuženog, i radi se o licu koje shodno odredbama člana 148. stav 1. tačka b ) Zakona o krivičnom postupku RS, može odbiti svjedočenje, i ista je odbila da svjedoči, pa iako je njen iskaz kao svjedoka, izveden na glavnom pretresu. na ovom dokazu ne može se zasnovati odluka suda.
Neosnovan je prigovor branioca optuženog, da je vještačenje povreda koje je zadobila oštećena mldb.1.,, izvršeno od strane vještaka sudske medicine dr D. N., na osnovu pismenog nalaza ljekara Službe hitne medicinske pomoći JZU Doma zdravlja „Sveti Sava„ Teslić, izdat od strane dr B. K. od 23.07.2022. godine ,nezakonit dokaz, obzirom da se oštećena mldb.1., protivila da njene povrede vještači dr B. K., koji ju je kritičnog dana pregledao.
Po ocjeni suda, vještačenje povreda oštećene mldb.1., izvršeno je od strane stalnog sudskog vještaka sudske medicine dr D. N., dato je stručno, objektivno i nepristrasno, u skladu sa pravilima struke i nema nijednog objektivnog razloga da oštećena, koja je sada punoljetno lice,  može osporiti da vještak na osnovu materijalne dokumentacije vještači povrede koje je zadobila kao starije maloljetno lice (u vrijeme izvršenja krivičnog djela imala 17 godina i 4 mjeseca ), i majka, kao zakonska zastupnica je dostavila organima gonjenja njen medicinski nalaz, da se izvede kao dokaz u krivičnom postupku a radi postojanja krivičnog djela na štetu oštećene.
Na osnovu izvedenih dokaza, sud nije, na pouzdan način, mogao utvrditi da je optuženi počinio krivično djelo za koje se optužuje, odnosno nije mogao utvrditi na osnovu svjedočenja policijskog službenika PS Teslić  A.M., koji je postupao u vezi sa prijavom E.S. i zajedno sa kolegom G.G. otišli su do kuće optuženog D.S., obavili su razgovor sa istim i njegovom suprugom, te da je optuženi alkotestiran i sjeća se da je optuženi bio u vidno alkoholisanom stanju, ali pred policijom nije bilo svađe između supružnika, da je supruga optuženog E. pokazala crvenilo na vratu kćerke mldb.1., ne sjeća se da je vidio bilo kakve povrede, niti se sjeća s koje strane vrata je bilo crvenilo, a da u  kući nije bilo ništa polupano, te je sačinio službenu zabilješku, kao i izvedenog dokaza vještačenja povreda od strane stalnog sudskog vještaka sudske medicine dr D. N., koji je izjavio da je nesporno dokazano postojanje dva manja krvna podliva u desnom dijelu vrata oštećene mldb.1., i da su ovako  opisani krvni podlivi mogli nastati pritiskom sa dva prsta ,i  pojedinačno i skupno predstavljaju laku tjelesnu povredu.

Ovi dokazi, ne mogu pouzdano navesti na zaključak da je optuženi na mjestu, u vrijeme i na način, kako je to opisano, u izreci ove presude, u stanju bitno smanjene uračunljivosti usljed privremene duševne poremećenosti, počinio krivično djelo za koje se tereti.
Svjedočenje oštećene mldb.1., nije uzeto u obzir prilikom utvrđivanja činjeničnog stanja, jer se na njemu ne može zasnovati sudska odluka, jer se radi o nezakonitom dokazu, iz razloga koje je opisao sud, a osim toga ni majka oštećene, nije svjedočila u ovom krivičnom postupku, jer je odbila da svjedoči kao privilegovani svjedok, pa je sud usljed nedostatka relevantnih i pouzdanih dokaza, donio presudu kojom je na osnovu  člana 298. stav 1. tačka v) Zakona o krivičnom postupku Republike Srpske, optuženog D.S.  oslobodio od optužbe.
Kako je sud optuženog oslobodio od optužbe, to je odredio da shodno članu 100. stav 1. Zakona o krivičnom postupku Republike Srpske, troškovi krivičnog postupka padaju  na teret budžetskih sredstava.

Obzirom da je sud donio oslobađajuću presudu, na osnovu člana 108. stav 4. Zakona o krivičnom postupku Republike Srpske, sud je oštećenu sa imovinskopravnim zahtjevom uputio da ist može ostvarivati  u parničnom postupku. 
Zapisničar                                                                   PREDSJEDNIK VIJEĆA
Ljiljana Đukarić                                    

             Avdo Kadrić 
Pravna pouka: Protiv ove presude dozvoljena je žalba Okružnom sudu u Doboju, putem ovog suda u roku od 15 (petnaest) dana, od dana prijema presude.                           

